**Borsod-Abaúj-Zemplén megyei**

**Kereskedelmi és Iparkamara**

**A nagyvállalatok szerepe Borsod-Abaúj-Zemplén megye gazdaságában**

**Miskolc, 2013. április Bihall Tamás elnök**

**A nagyvállalatok szerepe Borsod-Abaúj-Zemplén megye gazdaságában**

A nagyvállalat kategóriáját az alkalmazott létszám, az árbevétel, a mérleg-főösszeg határozza meg az Európai Unió által felállított kritérium szerint.

|  |  |  |
| --- | --- | --- |
| Vállalkozás | Foglalkoztatottak száma | Éves nettó árbevétel vagy mérleg-főösszeg |
| Mikro-vállalkozás | 10 főnél kevesebb | legfeljebb 2 millió euró |
| Kisvállalkozás | 10- 49 fő | legfeljebb 10 millió euró |
| Középvállalkozás | 50-249 fő | legfeljebb 50 millió euró árbevétel, legfeljebb 43 millió euró mérlegfőösszeg |
| Nagyvállalat | 250 fő fölött | 50 millió euró árbevétel vagy 43 millió euró mérleg-főösszeg fölött |

Megjegyzés: a számítás alapja az euróban megadott értékeknek megfelelő forintösszeg

A vállalkozások e kritériumok alapján kerülhetnek az egyes vállalat-csoportokba, kaphatnak vagy nem kaphatnak támogatást az EU-forrásokból.

A magyar vállalkozásokat az egyszerűség kedvéért általában a foglalkoztatottak száma szerint soroljuk a különböző csoportokba, részben az Euro-árfolyam változása miatti bizonytalanság miatt, de azért is, mert többségükben sajnos csak a létszám alapján kerülnek ebbe a kategóriába.

Az elmúlt évek folyamán a nagyvállalatok száma folyamatosan csökkent. Ezt elsősorban a cégek megszűnése, a termelő tevékenység befejezése okozta, néhány esetben a létszám csökkenése illetve egyes tevékenységek önálló vállalatként való leválasztása vagy éppen eladása.

*Forrás: KSH*

2011-ben 36 nagyvállalat működött a megyében. Közülük is a legnagyobb foglalkoztató a Jabil Circuit Magyarország kft volt 9296 fővel.

Ágazati megoszlásukat tekintve a nagyvállalatokból 13 a gépipar-kohászat, 4 a vegyipar-műanyagipar, 2 mező- és erdőgazdaság, 2 az élelmiszeripar területén működik. Közösségi szolgáltatást végez 7 cég, kereskedelemmel foglalkozik 2, egyéb szolgáltatással 5, fuvarozással 1. Az ipari cégek döntő többsége külföldi tulajdonú.

Területi elhelyezkedésük szerint a cégek az Ózd-Kazincbarcika-Miskolc-Tiszaújváros ipari tengelyen illetve Sátoraljaújhely és Mezőkövesd városokban működnek, mintegy 50 %-uk Miskolcon.

A nagyvállalatok részesedése a megye gazdasági teljesítményében jelentős. Az export csaknem 90 %-át, az árbevétel és a hozzáadott érték több mint felét ők biztosítják. Azok a cégek, amelyeknek megyei beszállítói vannak, közvetetten e cégek termékeit is exportálják.

*Forrás: NAV TOP 100*

A gazdasági válság elsőként ezeket a vállalatokat érte el, s bár igen jelentős intézkedéseket tettek a veszteségek csökkentésére, azokat még nem dolgozták le teljesen. Igaz természetesen az is, hogy a nagy beruházások utáni adókedvezményeket ez a kör kapja meg elsősorban.

*Forrás: NAV TOP 100*

A nagyvállalatok hatékonysági mutatói lényegesen magasabbak a többi vállalatcsoporténál.

*Forrás: NAV TOP 100*

Nem elhanyagolható szempont az sem, hogy a nagyvállalatok esetében lényegesen magasabbak az átlagbérek, ami a lakosság egy részének magasabb életszínvonalat biztosít,de emellett – közvetetten – hozzájárul ahhoz, hogy a kisvállalkozások termékeire, szolgáltatásaira nagyobb legyen a fizetőképes kereslet, így ezek piaca bővülhet,s ennek következtében újabb munkahelyek jöhetnek létre.

*Forrás: NAV TOP 100*

Egy, a közelmúltban készült tanulmány a diplomás pályakezdők bérét vizsgálva megállapította, hogy a multinacionális ipari nagyvállalatnál a kezdő fizetés 25000 Ft-tal magasabb, mint egy 20-50 fő között foglalkoztató kisvállalkozásnál. Ugyanez a tanulmány azt is kimutatta – sajnos -, hogy Észak-Magyarországon a bérek átlagosan 25000 Ft-tal maradnak el a Közép-Magyarországon elérhetőnél.

A nagyvállalatok igen fontos szerepet töltenek be az oktatás, elsősorban a felsőoktatás és a szakképzés anyagi és tartalmi támogatásában is. A cégek igyekeznek részt venni a szakmunkások képzésében, elsősorban természetesen a saját utánpótlás kinevelésében. A duális rendszerű szakképzési rendszer általánossá válásában nélkülözhetetlenek a gyakorlati képzőhelyek, amelyek jól felszerelt, ellenőrzött körülmények között biztosítják a fiatal szakmunkások képzését.

A szakmunkás tanulók gyakorlati képzésének fejlesztésében a Robert Bosch cég és a BorsodChem élen járó nagyvállalatok, de a tanulószerződéses gyakorlati képzések fejlődő gyakorlatát jelzi, hogy nagyobb létszámú tanuló foglalkoztatását tervezi a Jabil is.

Hagyományosan jó az együttműködés a térség nagyvállalatai és a Miskolci Egyetem között, elsősorban természetesen a mérnöki és közgazdász karokkal. Ez a kapcsolat nem csupán a kutatás-fejlesztés területén jelenik meg, hanem egyre erőteljesebben a gyakorlati ismeretek átadásában, a korszerű vállalati tudások és ismeretek megosztásában. A mérnökképzésben kiemelkedő volt a Robert Bosch cég által létrehozott és működtetett „Bosch-tanszék”, amely oktatási eszközök, berendezések mellett tanagyagot, gyakorlati előadókat is biztosít a hallgatók számára, illetve létrehozta és működteti a gyakornoki rendszert. A Bosch cég kezdeményezésére jött létre a Magyarországon működő multinacionális vállalatok által alapított „Együtt a Jövő Mérnökeiért Szövetség”, amely a vállalati eszközök és lehetőségek koordinálásával és pénzügyi hozzájárulással igyekszik támogatni és megújítani a mérnökképzést. Az elmúlt évben a BorsodChem tulajdonosa, a Wanhua cég létesített kihelyezett tanszéket, sőt, segíti a kínai nyelv tanulását is.

Megemlítendő, hogy a nagyvállalatok első számú vezetői vagy HR vezetői vesznek részt a Magyar Kereskedelmi és Iparkamara által működtetett Felsőoktatási Szakkollégium munkájában, amely az Emberi Erőforrások Minisztériuma által létrehozott Felsőoktatási Kerekasztal szakmai munkáját segíti.

A megyében működő nagyvállalatok elkötelezetten segítik az újabb befektetők idetelepedését, jó példa a Wanhua cég kínai, vagy az ÉMÁSZ Németországi közvetítő szerepe, vagy a Bosch cég Miskolccal, a város fenntartható fejlődéséért kialakított programja.

A nagyvállalatok élen járnak a társadalmi felelősségvállalás, a környezettudatosság terén, a segítségre szorulók támogatásában is, karitatív munkában is.

Jó együttműködéssel a hazai, helyi kis- és középvállalkozások, a gazdasági-társadalmi szereplők kiváló partnert találnak a nagyvállalatokban, elősegítve a megye fejlődését.